የተሻሻለው አዋጅ የውጭ የኢንቨስትመንት ዘርፎችን ክፍት እንደሚያደርግ ተነገረ
የተሻሻለው የኢንቨስትመንት አዋጅ ለውጭ ኩባንያዎች ዝግ የነበሩ የኢንቨስትመንት ዘርፎችን ክፍት እንደሚያደርግ ተነገረ።የኢትዮጵያ ኢንቨስትመንት ኮሚሽን የተሻሻለውን የኢንቨስትመንት አዋጅ በሚመለከት ለባለድርሻ አካላት ገለፃ አድርጓል።ኮሚሽነር ሌሊሴ ነሜ የተሻሻለው የኢንቨስትመንት አዋጅ ቀጥተኛ የውጭ ኢንቨስትመንትን እንደሚያበረታታ ተናግረው የሁሉንም ባለድርሻ አካላትን ተሳትፎ እንደሚጠይቅ ገልፀዋል።የውጭ ጉዳይ ሚንስትር ዴኤታ ፅዮን ተክሉ በበኩላቸው በውጭ ኢንቨስትመንት እንዲሁም በሽርክና በሚሰሩ ስራዎች ላይ ከኤምባሲዎችና ሚሲዬኖች ጋር በጥምረት እየሰራን ነው ብለዋል።በዘርፉ የመረጃ እጥረት መኖሩን ያነሱት ሚንስትር ዴኤታዋ ትክክለኛ መረጃን ለውጭ ኢንቨስተሮች መስጠት ከሁሉም ባለድርሻ አካላት ይጠበቃል ብለዋል።በዘርፉ ስኬታማ ለመሆንም ለኢንቨስተሮች ምቹ ሁኔታን መፍጠር አስፈላጊ መሆኑንም አንስተው እንደ ሙስና ያሉ ብልሹ አሰራሮችን ማፅዳት ያስፈልጋል ብለዋል።ቀጥተኛ  የውጭ ኢንቨስትመንት ለመሳብ በሚያስችሉ ሂደቶች ላይም ውይይት ተካሂዷል።(በትዕግስት ዘለላም)